[{"text_idx": "#000001", "text": "Riho Gru\u0308nthal kuulutati Tartu U\u0308likooli audoktoriks"}, {"text_idx": "#000002", "text": "\u201cEt tunnustada professor Riho Manivald Villem Gru\u0308nthalit va\u0308ljapaistvate saavutuste eest soome-ugri keelte uurimisel ja pikaajalise eduka koosto\u0308o\u0308 eest Tartu U\u0308likooli teadlastega, on Tartu U\u0308likool nimetanud ta keeleteaduse audoktoriks,\u201d jagab Tartu U\u0308likool."}, {"text_idx": "#000004", "text": "Keeleteadlane Riho Gru\u0308nthal on Helsingi U\u0308likooli la\u0308a\u0308nemeresoome keelte professor, kelle vastutusalasse kuulub ka eesti keele ja kultuuri o\u0303petamine. Vo\u0303rreldes teiste va\u0308ljaspool Eestit asuvate o\u0303petuskeskustega o\u0303petatakse eesti keelt ko\u0303ige mahukamalt just Helsingi U\u0308likoolis. Professor Gru\u0308nthal on oma tegevusega aidanud ja\u0308tkata seal eesti keele o\u0303petamist ko\u0303igil o\u0303ppeastmetel ning taganud eesti keele ku\u0308lalisprofessorite ja -lektorite rahastamise. Eriala lo\u0303petanud eesti keele ja kultuuri asjatundjad to\u0308o\u0308tavad nii Eestis kui ka Soomes ning loovad ja hoiavad kahe riigi suhteid paljudes u\u0308hiskonnaelu valdkondades."}, {"text_idx": "#000005", "text": "Riho Gru\u0308nthal on su\u0308ndinud 22. mail 1964 Helsingis. Ta lo\u0303petas Helsingi U\u0308likooli la\u0308a\u0308nemeresoome keelte alal 1996. aastal ja kaitses doktorito\u0308o\u0308 samas u\u0308likoolis 2003. aastal. Ta on to\u0308o\u0308tanud Helsingi U\u0308likoolis assistendi ja teadurina, aastatel 2003\u20132004 erakorralise professorina ja alates 2005. aastast korralise professorina."}, {"text_idx": "#000006", "text": "Tal on rohkesti teadusorganisatsioonilisi ja u\u0308hiskondlikke u\u0308lesandeid: ta on Rahvusvahelise Fennougristide Komitee liige, Soome-Ugri Seltsi esimees, Soome Kultuurifondi ekspert, soome keele ja kultuuri va\u0308liso\u0303ppe no\u0303ukogu liige, Soome doktorikooli Langnet allprogrammi juht ja Helsingi U\u0308likooli kolleegiumi liige. Eriti va\u0308a\u0308rib aga ma\u0308rkimist tema tegevus Eestile olulistes kogudes: ta on olnud Tuglase Seltsi juhatuse liige ning seltsi aseesimees (2004) ja esimees (2005\u20132011), on kuulunud Eestis tegutseva Soome Instituudi fondi no\u0303ukokku ning on teadust ja kultuuri toetava Alfred Kordelini Sihtasutuse Eesti allfondi esimees."}, {"text_idx": "#000007", "text": "Riho Gru\u0308nthal on va\u0308ga laia pa\u0308devusega keeleteadlane: nii soome-ugri keelte uurija kui ka keeletu\u0308poloog, sotsiolingvist, keeleajaloolane ja kontaktlingvist. Tema teadusto\u0308o\u0308de loetelu ho\u0303lmab 102 publikatsiooni, seejuures on nii ta enda teadusto\u0308o\u0308s kui ka tema juhendatud uurimustes olulisel kohal teemad, mis seostuvad eesti keelega ning eesti ja soome keele vo\u0303rdlemisega. Tema Eesti-suunaline tegevus on laiemagi haardega: ta on esinenud ja publitseerinud nii Eestis kui ka Soomes eri sihtru\u0308hmadele Eesti ja Soome keeleteaduse suhete, eesti kirjandus- ja kultuuriloo ning eesti haritlaskonna kujunemise teemadel, avaldanud koos Hando Runneliga Villem Gru\u0308nthal-Ridala teoseid ja soomendanud eesti luulet."}, {"text_idx": "#000008", "text": "Professor Gru\u0308nthalil on tihedad koosto\u0308o\u0308sidemed Eesti ko\u0303rgharidus- ja teadusasutustega, eriti aga Tartu U\u0308likooliga. Ta on hinnatud ekspert, kes on kuulunud ko\u0303rghariduse akrediteerimiskomisjoni, andnud korduvalt hinnanguid teadusprojektide taotlustele, professorikohtade taotlejatele, va\u0308itekirjade ja artiklite ka\u0308sikirjadele ning juhtinud Tartu ja Helsingi u\u0308likooli teadlaste u\u0308hiseid to\u0308o\u0308ru\u0308hmi. Helsingi U\u0308likool on Tartu U\u0308likooli keeleteaduse, filosoofia ja semiootika doktorikooli koosto\u0308o\u0308partner \u2013 selleski on Soome-poolne kontaktisik Riho Gru\u0308nthal. Ta on pidanud kursusi Eesti u\u0308likoolides ja doktorikoolides, korraldanud u\u0308hist huvi pakkuvaid teadusu\u0308ritusi, juhendanud koos Tartu U\u0308likooli teadlastega magistri- ja doktorito\u0308id nii Tartus kui ka Helsingis ja oponeerinud va\u0308itekirju."}]